KIRJALLINEN KYSYMYS E-0350/99

esittäjä(t): Joaquín Sisó Cruellas (PPE) komissiolle

(23. helmikuuta 1999)

Aihe: Euroon liittyvät petokset

Barcelonan poliisille on ilmoitettu useista eläkeläisiin kohdistetuista petosyrityksistä, jotka liittyvät EMU:n kolmannen vaiheen alkamiseen. Tapahtumien kulku on aina sama: hyvin pukeutunut nuori mies ilmaantuu vanhuksen ovelle, esittäytyy sen rahoituslaitoksen edustajaksi, jonne tämä on tallettanut säästönsä, ja ilmoittaa, että peseta menettää pian arvonsa, minkä vuoksi pesetat on vaihdettava euroihin. Tämän hän tarjoutuu tekemään henkilökohtaisesti, ikään kuin pankin tarjoamana palveluna. Joissain tapauksissa uhri on menettänyt jopa 80 000 pesetaa, ja tapauksia on tiettävästi esiintynyt myös muissa Katalonian kaupungeissa.

Komission jäsen de Silguy totesi vastikään, että jotta euron käyttöönotto onnistuisi kansalaisten kannalta, on otettava huomioon ensisijaiset väestönosat, kuten kuluttajat, naiset ja suojattomassa asemassa olevat kansalaiset, esimerkiksi vanhukset ja vammaiset. Katsooko komission jäsen de Silguy, nämä tosiseikat huomioon ottaen, voitavan toteuttaa erityistoimia, joilla estettäisiin mahdollisimman pitkälle edellä mainitun kaltaiset tapaukset nimenomaan suojattomampien kansalaisten keskuudessa?

Komission jäsenen Emma Boninonkomission puolesta

antama yhteinen vastaus kirjallisiin kysymyksiinE-0219/99 ja E-0350/99

(30. maaliskuuta 1999)

Komissio on neuvotellut yleissopimuksia jäsenvaltioiden kanssa Prince-ohjelman yhteydessä. Lisäksi se on käynnistänyt useita yleisiä ja erityisaloitteita, joilla valmistetaan kuluttajia euron käyttöönottoon parlamentin suositusten mukaisesti (Pérez Royon päätöslauselma A4-0415/97 ja Arronin päätöslauselma A4-0485/98).

Kuluttajien edustajat ovat tehneet tiivistä yhteistyötä komission kanssa vuodesta 1996. Erityisesti yhteistyötä on tehty kuluttajakomitean euroa käsittelevässä ryhmässä määriteltäessä euron käyttöönotolle lainsäädäntökehystä. Komission johdolla ne laativat ja allekirjoittivat 30.6.1998 vähittäiskaupan alalle vapaaehtoiset hyviä toimintatapoja koskevat säännöt. Lisäksi Brysselissä järjestettiin syksyllä 1998 euroon liittyvä koulutustapahtuma kuluttajajärjestöjen edustajille. Se liittyy komission yleiseen pyrkimykseen vahvistaa kuluttajille tiedottamista ja heidän valistamistaan kaikenlaisissa euroon liittyvissä asioissa.

Arvoisan parlamentin jäsenen mainitsema petosesimerkki osoittaa, että yleisölle on vielä tiedotettava paljon euron käyttöönottoon liittyvistä menettelyistä. Erityisesti tietoa tarvitsevat tietyt väestöryhmät kuten ikääntyneet. Komission tutkimukset osoittavat, että huomattava osa väestöstä saattaa monistakin syistä jäädä tavanomaisen tiedottamisen (esitteet, muu kirjallinen materiaali, televisio) ulottumattomiin. Tiedottamisessa on lähestyttävä kansalaisia esimerkiksi neuvojien avulla.

Komissio käynnisti vuonna 1998 euroon liittyviä kokeiluhankkeita (Easy Euro), joissa pyritään Euroopan laajuisesti kartoittamaan kohdeyleisöjen kysymykset ja viestintäväylät. Lisäksi niissä luodaan opetusvälineitä kouluttajien ja neuvojien koulutukseen, jatkuvan tiedottamisen järjestelmiä sekä neuvojille tarkoitettuja tiedotuksen apuvälineitä. Myös viranomaisille tiedotetaan aiheesta, jotta ne saataisiin kehittämään kyseisille kohderyhmille tarkoitettuja euroon liittyviä tiedotustoimia, joissa käytetään hankkeissa laadittua materiaalia.

Suurimmat kaksi hanketta on kohdistettu erityisesti taloudellisissa tai sosiaalisissa vaikeuksissa oleville ja vanhuksille, ja niissä työskentelevät 20 työryhmää ovat jo eritelleet kyseisten kohderyhmien tarpeet Belgiassa, Ranskassa ja Italiassa. Kun tulokset on vahvistettu kaikissa jäsenvaltioissa, hankkeissa on tarkoitus luoda niiden mukaisia koulutus- ja tiedotusmateriaalia ja -apuvälineitä maalis-syyskuussa 1999.

Lisäksi komissio toteuttaa hankkeita, joissa pyritään erittelemään vammaisten ongelmat ja etsimään niihin ratkaisuja. Parhaillaan on käynnissä kaksi hanketta yhteistyössä Euroopan sokeain liiton ja Euroopan kuurojen liiton kanssa.